Ouma en kleinseun kritiek ná swerm bye hulle aanvalArgieffoto (Foto: PollyDot, Pixabay) Twee persone is in ŉ kritieke toestand nadat ŉ swerm bye ŉ gesin Saterdagmiddag in Doonside, Amanzimtoti in KwaZulu-Natal aangeval het. “Die swerm het ŉ ouma aangeval,” het Chris Botha, woordvoerder van Netcare 911, gesê. “Haar kleinseun, ŉ volwasse man, het haar probeer help en hy het die ouma op sy rug getel en ŉ kombers om hulle gegooi om van die bye te probeer wegkom. Binne ŉ paar meter het die man ook honderde bysteke gehad en hy moes gaan sit.” Volgens Botha het die brandweer hul toerusting en asemhalingstoerusting gedra om hulself van die swerm bye te beskerm. “Die man en sy ouma is na veiligheid gebring,” het hy bygevoeg. “Die brandbestryders het ŉ fyn misreën om die pasiënte en paramedici gespuit om die bye te laat bedaar.” Eers toe hulle die kombers kon afhaal, het hulle gesien die ouma het duisende bysteke opgedoen. “Die man en die ouma is na ŉ provinsiale hospitaal geneem vir verdere behandeling,” het Botha gesê. Volgens berigte op die toneel het kinders op ŉ swerm bye in ŉ buiteband afgekom en hulle het klippe na die band toe gegooi. “Die oomblik toe die bye gesteur is, het hulle die mense begin aanval. Die ouma het ongelukkig op daardie oomblik by die toneel verbygeloop.”